Návrh riešenia dofinancovania novostavby Slovenského národného divadla

Predkladaný materiál vychádza z podkladov spracovaných pre vládu SR na pôde Ministerstva kultúry SR (ďalej len „ministerstvo kultúry“) v období od marca 2003 až do marca 2005, ktoré sa vzťahujú k predmetnému okruhu problémov dostavby, prevádzkovania a financovania jednotlivých súvisiacich procesov, ako aj z odbornej diskusie, ktorá prebehla na úrovni pracovnej skupiny pre preskúmanie východísk a hľadanie alternatívneho riešenia problematiky novostavby pôsobiacej na pôde MK SR vo februári a marci 2005.

Financovanie

Ministerstvo kultúry navrhuje dostavať novostavbu SND z verejných zdrojov.
Po prepočítaní predpokladaných nákladov investorom – Správou kultúrnych zariadení MK SR je potrebných na dokončenie tejto investičnej akcie (cenová úroveň rok 2004) suma  900 000 tis. Sk (viď. Príloha č.1 tohto materiálu). 
Zdroje na dokončenie novostavby SND vo výške 914 252 tis. Sk navrhuje ministerstvo kultúry získať predajom nehnuteľností, ktoré sú vo vlastníctve štátu, a to:

a)	Predaj nehnuteľnosti sídla generálneho riaditeľstva SND (vrátane pozemku), Gorkého č. 4, Bratislava
•	predpokladaný výnos je výške 114 770 tis. Sk, z toho je 88 947 tis. Sk budova a 25 822 tis. Sk pozemok.
b)	Predaj nehnuteľnosti budovy Divadla P. O. Hviezdoslava (vrátane pozemkov), 
      Gorkého č.17, Bratislava 
•	predpokladaný výnos je vo výške 234 182 tis. Sk, z toho je 183 432 tis. Sk budova a 50 750 tis. Sk pozemok.
c)	Predaj nezastavaných pozemkov prislúchajúcich k novostavbe SND vrátane budov 
      nachádzajúcich sa na týchto pozemkoch – katastrálne územie Staré Mesto,   
      Bratislava I. 
•	predpokladaný výnos je vo výške cca. 565 300 tis. Sk, z toho je 32 900 tis. Sk budovy a 532 400 tis. Sk pozemky.

Všetky predpokladané výnosy sú stanovené na základe znaleckých posudkov na ohodnotenie nehnuteľnosti – stanovenie všeobecnej hodnoty nehnuteľnosti.

Vzhľadom na časovú náročnosť predaja nehnuteľností ministerstvo financií navýši kapitálové výdavky ministerstvu kultúry v objeme 500 000 tis. Sk na rok 2005 takto:

1. k 15.8. 2005 – ku dňu zverejnenia inzerátov			200 000 tis. Sk,
2. k 15. 9. 2005- ku dňu vyhodnotenia predloženia ponúk 		100 000 tis. Sk,
3. k 30. 9. 2005 – ku dňu vyhodnotenia ponukového konania	200 000 tis. Sk

a vo výške 400 000 tis. Sk pre rok 2006. 
Následne budú príjmy z predaja vyššie uvedených nehnuteľností príjmom štátneho rozpočtu vo výške dočasne poskytnutých finančných prostriedkov z Ministerstva financií SR.

Správcovstvo

Po dostavbe novostavby SND, zostane táto nehnuteľnosť vo vlastníctve štátu. Jej spravovanie bude zabezpečovať „Správcovská organizácia“ zriadená ministerstvom kultúry ako príspevková organizácia, ktorá bude vytvorená k 1. 1. 2006 vyčlenením časti zamestnancov zo Správy kultúrnych zariadení MK SR. Úlohou tejto organizácie bude spravovať novostavbu SND a efektívne využívať všetky jej priestorové kapacity. Právo prednostného využívania týchto priestorových kapacít bude mať Slovenské národné divadlo, ktorého zástupca bude členom dramaturgickej rady správcovskej organizácie. Prostredníctvom tohto zástupcu sa  SND bude aktívne spolupodieľať na organizácii a dramaturgii využívania priestorových kapacít v obdobiach, keď tieto nebudú využívané SND. Architektonické zameranie dokončenia výstavby novostavby SND umožní polyfunkčné využitie budovy aj na účely kongresov, sympózií, vernisáží atď. 
Prevádzkové náklady novostavby budú v roku 2006 hradené z prostriedkov kapitoly MK SR (z časti SND podľa rozsahu využívania budovy zvyšok MK SR. Po sprevádzkovaní budovy bude postupne správcovská spoločnosť prechádzať na samofinancovanie prevádzky využívaním voľných priestorov na organizovanie kultúrno-spoločenských akcií. Podrobnosti o prevádzkovaní novostavby sú v prílohe č. 2. 

Slovenské národné divadlo

Súčasťou dokončenia a prevádzky novostavby SND je aj zmena organizácie a činnosti Slovenského národného divadla, v súčasnej dobe ako príspevkovej organizácie v zriaďovateľskej pôsobnosti ministerstva kultúry. Súčasťou realizovaných zmien bude aj uvoľnenie priestorov sídelnej budovy generálneho riaditeľstva, priestorov DPOH a priestorov Malej scény Slovenským národným divadlom, ktoré sa dislokuje do priestorov novostavby SND.
Na svoju činnosť bude SND naďalej využívať historickú budovu a bude mať prednostné právo využívať priestory novostavby SND. 
	V záujme úspešného naplnenia uvedeného zámeru ministerstvo kultúry vypracuje a predloží na jeseň návrh novely zákona o SND, cieľom ktorej bude modernizovať riadiacu štruktúru prostredníctvom posilnenia jej verejnoprávnosti, a to zriadením správnej rady, dozornej rady a umeleckej rady. Analýza fungovania SND v rokoch 2000 – 2004 je v prílohe č. 3. Perspektíva vývoja fungovania SND na roky 2006 – 2008 je v prílohe č. 4. 

Harmonogram predaja nehnuteľností: 

1.	Prevod správy budov generálneho riaditeľstva SND a DPOH na ministerstvo kultúry.
Termín: do 22.7.20005

2.	Vykonať ponukové konanie prebytočného majetku štátu pre štátne rozpočtové a príspevkové organizácie.
Termín:  od 25.7. do 10.8. 2005

3.	Vykonať osobitné ponukové konanie zverejnením ponuky v periodickej tlači s celoštátnou pôsobnosťou.
Termín: 15.8.2005

4.	Opakované uverejnenie zverejnením ponuky v periodickej tlači s celoštátnou pôsobnosťou.
     Termín: 25.8.2005

5.	Termín na zaslanie ponúk.
Termín: 15.9.2005

6.	Vyhodnotenie osobitného ponukového konania.
Termín: 30.9.2005

7.	Podpísanie kúpno-predajných zmlúv.
Termín: 30.10.2005

8.	Odovzdávanie nehnuteľností  kupujúcemu.
Termín: 31.12.2005

Harmonogram dostavby a sťahovania SND do priestorov novostavby

1.	Pokračovanie v dokončovaní novostavby SND.  
      Termín: júl 2005 – august 2006

2.	Začatie kolaudácie novostavby SND.
Termín: február 2006

3.	Dislokácia generálneho riaditeľstva SND do priestorov novostavby SND.
Termín: máj – jún 2006 

4.	Postupná dislokácia činohry z priestorov budovy DPOH a Malej scény do priestorov novostavby SND.
	Termín: júl  - august 2006

5.	Skúšobná prevádzka novostavby SND a zároveň úplné presťahovanie činohry z priestorov DPOH do priestorov Novostavby SND.
Termín: august/september 2006